作者:無名氏
標題:六州
內容:中興運，孝治格昇平。回騩馭，弭鳳駕，冊寶初上鴻名。龍樓問寢候雞鳴。更翻萊戲綵衣輕。坤躔夜照老人星。金觴上壽，長願燕慈寧。乘雲何處去，愁斷紫簫聲。追思金殿，椒壁丹楹。又誰知、勤儉仁明。風行化被宮庭。佑聖主，底明時。陰功暗及生靈。離宮晚、花卉娉婷。甲觀高、潮海崢嶸。往事回頭忽飄零。空留嬪御，掩泣望霓旌。會稽山翠，永祐陵高，而今便是蓬瀛。